Kristian Pihl Lorentzen (V), 2009-02-20:
Jeg vil gerne indlede med at takke Dansk Folkeparti for at sætte vedholdende fokus på trygheden og arbejdsmiljøet i forbindelse med taxaer.
Jeg er sikker på, at det gør et stærkt indtryk på os alle, hver gang vi hører om et brutalt overfald på en taxachauffør, og vi må sige, at taxachaufførerne er en udsat gruppe - specielt dem, der kører i de større byer.
Venstre har også noteret sig, at Dansk Folkeparti med dette beslutningsforslag, som jo er det seneste i en række om samme emne, har bestræbt sig på at imødekomme en del af de synspunkter, der har været fremme i de tidligere debatter her i salen, herunder med en præcisering af, at det kun er politiet, der skal have adgang til at se optagelserne fra taxaerne.
Lad mig nævne de forhold, som Venstre tillægger betydning i den her sag.
Det er der mange vognmænd der i et godt samspil med deres chauffører allerede har gjort, og jeg har noteret mig, at der ifølge de nyeste tal bare i det seneste år er sket en betydelig fremgang i antallet af taxaer, der ad frivillighedens vej har installeret overvågning.
Og det er jo specielt i de større byer, hvor truslen om overfald og vold er størst.
Vi har altså i Venstre stor tiltro til, at det er i samspillet mellem arbejdsmarkedets parter generelt, det fungerer, også i dette tilfælde, hvor samspillet mellem den enkelte vognmand og hans chauffører fungerer godt, således at hvis chaufførerne føler sig utrygge, tager man selvfølgelig en snak om det, og så er jeg sikker på, at de fleste vognmænd går ind og installerer disse kameraer.
For det andet lægger Venstre vægt på privatlivets fred.
Vi skal være påpasselige, hver gang vi installerer noget overvågning i det offentlige rum, og man kan godt sige, at en taxa i hvert fald er et halvoffentligt rum.
Det er i hvert fald helt sikkert, at det, hver gang man gør det, skal ske efter nøje overvejelser og med stor omtanke.
For det tredje skal vi altid passe på med generelle og obligatoriske ordninger, som trækkes ned over hovedet på alle, selv om vilkårene er forskellige rundtomkring i landet.
I det hele taget er der jo en tendens til, at vi vedtager for mange regler og love her i Folketinget.
Det er et generelt problem, for det undergraver det personlige ansvar udeomkring i vores samfund.
For det fjerde er vi i Venstre - for at imødekomme forslagsstillerne fra Dansk Folkeparti - villige til at gå ind og drøfte mulighederne for, at eksempelvis kommunerne gives mulighed for at stille betingelser om videoovervågning.
Så er der nemlig mulighed for, at man tager hensyn til lokale forhold, der er mulighed for, at man tager hensyn til de store forskelle, der er, med hensyn til truslen landet over.
Der er jo forskel på truslen på Nørrebro og truslen ude i Borris i Vestjylland.
Derfor må vi spørge, hvorfor vi skal pålægge taxavognmænd i typiske landområder en udgift, selv om truslen er yderst minimal og sandsynligheden for et overfald er næsten ikkeeksisterende.
For det femte vil jeg sige, at vi skal sørge for at målrette de tiltag, vi laver, dér, hvor truslen er størst, og det skal selvfølgelig ske i en dialog med kommunerne som de bevilgende myndigheder og taxabranchen dvs. taxavognmænd og chaufførerne.
Sådanne målrettede tiltag betyder jo, at vi ikke skal satse på en obligatorisk tvangsordning, der er ens over hele landet, men at vi skal prøve at målrette tingene.
Derfor ser Venstre nu frem til udvalgsbehandlingen af dette beslutningsforslag.
Vi er overbevist om, at vi kan finde hinanden på tværs af partier, og at vi kan finde en fælles tilgang til problemet, således at vi målretter vores tiltag til den reelle trussel, der er rundtomkring i landet.